
[sagatavots Rīgā, 14.08.2026.]
	LNMM atklāta Raimonda Staprāna simtgades izstāde 
Klusuma arhitektūra

2026. gada 14. augusts – 2027. gada 17. janvāris

Latvijas Nacionālā mākslas muzeja galvenā ēka / 4. stāva izstāžu zāles

Jaņa Rozentāla laukums 1, Rīga

No šodienas Latvijas Nacionālā mākslas muzeja galvenās ēkas 4. stāva zālēs (Jaņa Rozentāla laukumā 1, Rīgā) skatāma ievērojamā latviešu trimdas mākslinieka, dramaturga un gleznotāja Raimonda Staprāna simtgadei veltītā izstāde “Klusuma arhitektūra”.
Izstāde koncentrēti apkopo Raimonda Staprāna (1926–2026) daiļradi no agrīniem darbiem 20. gadsimta 50. gados līdz pēdējām gleznām, kas tapušas 21. gadsimtā, atklājot, kā septiņdesmit gadu ilgajā radošajā mūžā mainījusies un pilnveidojusies meistara vizuālā valoda. 15 darbi Latvijā tiek eksponēti pirmoreiz.

Novērtējot Raimonda Staprāna ģimenes un atbalstītāju snieguma nozīmīgumu izstādes tapšanā, Latvijas Nacionālā mākslas muzeja (LNMM) direktore Iveta Derkusova norāda: “Raimonds Staprāns ir pasaules mēroga personība, bez kuras ieguldījuma un klātbūtnes Latvijas kultūrtelpa nav iedomājama. Godinot mākslinieka simtgadi ar viņa darbu retrospekciju, Latvijas Nacionālais mākslas muzejs izceļ Raimonda Staprāna glezniecības unikalitāti. Viņš būvē savas gleznas, radot telpu, kurā realitātes elementi kļūst par vispārinātiem tēliem. Tās pieprasa no skatītāja koncentrēšanos un mirkli klusuma, apstāšanos ikdienas skrējienā un ļaušanos pārdomām par būtisko.”

Izstādes norisi atbalsta Rīgas dome. Raimonds Staprāns dzimis un pirmos mūža gadus pavadījis Rīgā, kā arī viņa ģimene bija aktīva pilsētas sabiedriskajā un politiskajā dzīvē. Atrodoties trimdā, mākslinieks tiecās uzturēt saikni ar dzimteni un dzimto pilsētu.

“Raimonds Staprāns karjeru veidoja ASV, tomēr savā radošajā darbībā viņš vienmēr uzsvēra piederību Rīgai un Latvijai. Viņa panākumi trimdā nozīmēja, ka arī plašāk pasaulē iesakņojās doma par brīvu Latviju un Rīgu tajā kā modernu pilsētu ar krāšņu kultūras dzīvi. Izstāde “Raimonds Staprāns. Klusuma arhitektūra” ir nozīmīgs notikums gan Rīgai, gan visai Baltijai, jo piedāvā iespēju šeit redzēt starptautiski augsti novērtēta latviešu mākslinieka darbus un apliecina Rīgas vietu blakus citiem kultūras dzīves galamērķiem, kas saistīti ar Raimonda Staprāna vārdu,” uzsver Vilnis Ķirsis, Rīgas domes priekšsēdētāja vietnieks.

Izstāde piedāvā Raimonda Staprāna radošo mantojumu pieredzēt caur “lēno skatīšanos” (“slow looking”) – metodi, kas skatītāju aicina fokusēti iedziļināties mākslas darbā un tā detaļās. Pētījumi liecina, ka vidēji galerijas apmeklētājs gleznai velta 8 līdz 30 sekundes. “Lēnā skatīšanās” rosina atvēlēt mākslas darba izpētei vismaz 3 līdz 5 minūtes, lai nesteidzīgi pārdomātu tā saturu, vēstījumu, kompozīciju un citas mākslinieciskās kvalitātes.

“Raimonda Staprāna darbi tapa gadiem ilgi, māksliniekam ieturot pauzes, precizējot gleznu nianses un detaļas līdz pilnībai. Viņa darbu tapšanas procesu var raksturot kā meditatīvu, pat introvertu, un “lēnā skatīšanās” ļauj izstādes apmeklētājiem darbus baudīt tādā veidā, kā tās radīja to autors. Raimonds Staprāns sevi identificēja kā rīdzinieku un latvieti, vienlaikus viņa māksla ir izteikti amerikāniska, un to asociē tieši ar Kalifornijas līci. Reizē viņa gleznās jaušama latviešiem raksturīga introversija. Šī dualitāte ir viena no perspektīvām, caur kurām “lēni skatīt” Raimonda Staprāna gleznas,” stāsta izstādes kuratore Dr. art. Elita Ansone.

Izstādi pavada plaša pasākumu programma. Pirmā tikšanās notiks jau šo piektdien, 14. augustā, plkst. 16.00, kad uz “Sarunu muzejā” atnāks galerists Pīters Mendenhols (Peter Mendenhall, ASV), kurš vairāk nekā 30 gadu garumā kā mākslas aģents profesionāli pārstāvēja Raimondu Staprānu. Norises laikā Mendenhols dalīsies iespaidos par Staprāna daiļrades uztveri un nozīmi ASV mākslas vidē, personīgajā pieredzē par draudzību un sadarbību ar mākslinieku. Saruna notiks angļu valodā.
Nākamā “Saruna muzejā” plānota svētdien, 6. septembrī, plkst. 13.00, kad izstādes kuratore Dr. art. Elita Ansone plašāk pastāstīs par Raimonda Staprāna personību un radošo devumu. 2025. gada pavasarī viņa apmeklēja mākslinieka darbnīcu Sanfrancisko, lai atlasītu gleznas izstādei LNMM. Elitas Ansones vadībā interesenti varēs izzināt Staprāna daiļrades – ne vien glezniecības, bet arī dramaturģijas – kolorītu, tā specifiku un saikni ar Latvijas un Amerikas laikmetīgās mākslas attīstības koptoni.

Līdz ar izstādes atklāšanu atvērti arī mākslinieka memuāri “46 epizodes ar un bez ironijas”, kas balstās autora personiskajās atmiņās, kuras sniedzas tālu pāri individuālajam, kļūstot par būtisku laika liecību nākamajām paaudzēm. Grāmata aptver plašu un savstarpēji saistītu pieredzes loku – no starpkaru Rīgas kultūras un politiskās dzīves līdz bēgļu gaitām un radošajai profesionālajai izaugsmei trimdā un ASV. Oktobrī uz ekrāniem gaidāma Pētera Krilova dokumentālā spēlfilma “Sarkanais šķūnis”.

Lai uzzinātu par visām izstādes aktualitātēm, lūgums sekot paziņojumiem LNMM mājaslapā lnmm.gov.lv un sociālajos medijos. Izstāde būs skatāma līdz 2027. gada 17. janvārim.
Izstādi “Raimonds Staprāns. Klusuma arhitektūra” īsteno Latvijas Nacionālais mākslas muzejs sadarbībā ar Andreja Žagara kultūras attīstības fondu partnerībā ar Rīgas domi un “RIX Flow”, “Novum Riga Charitable Foundation”, ZAB “Ellex Kļaviņš”, “MRS grupa”, fonda “Mākslai vajag telpu”, “Staprāns 100” un Staprāna ģimenes atbalstu.

Par mākslinieku

Otrā pasaules kara beigās Raimonds Staprāns (1926–2026), astoņpadsmit gadu vecumā, kopā ar ģimeni devās bēgļu gaitās uz Vāciju. Jau 1947. gadā ģimene ieceļoja ASV un apmetās uz dzīvi Seilemā, Oregonā. 1948. gadā Vašingtonas Universitātē Sietlā Staprāns sāka studēt glezniecību un drāmu, iegūstot bakalaura grādu (1948–1952), bet mākslas maģistra darbu aizstāvēja Kalifornijas Universitātē Bērkli (1952–1954). Vēlāk par viņa mājām kļuva Sanfrancisko, kur Raimonds Staprāns veidoja savu mākslinieka un dramaturga karjeru.

Raimonds Staprāns savā mūžā sarīkojis vairāk nekā 60 personālizstādes. Autora darbi atrodas Sanfrancisko Mākslas muzeja, Kalifornijas Ouklendas muzeja, Losandželosas Valsts mākslas muzeja, Sanhosē Mākslas muzeja, Portlendas Mākslas muzeja, Pasadīnas Mākslas muzeja, Fīneksas Mākslas muzeja, Krokera Mākslas muzeja, Santa Barbaras Mākslas muzeja, Hjūstonas Mākslas muzeja, Džona F. Kenedija Mākslas muzeja (ASV) un Latvijas Nacionālā mākslas muzeja krājumā.

Partneri:

Atbalstītāji:

Pateicība:

Paldies Raimonda Staprāna ģimenei, īpaši Ilonai Staprānei, par atbalstu izstādes organizēšanā
Izstādes kuratore:

Dr. art. Elita Ansone, Kolekciju un zinātniskās izpētes nodaļas vadītāja (20. gs. 2. puse – 21. gs.) / 
Mākslas muzejs ARSENĀLS, LNMM
T: (+371) 67 357 521, E: Elita.Ansone@lnmm.gov.lv
Izstādes iekārtotāja un grafikas dizainere:

Ieva Stūre, māksliniece
SAISTĪTIE PASĀKUMI:

* 14. augustā
plkst. 16.00
Sarunas muzejā: Tikšanās ar galeristu Pīteru Mendenholu (ASV)
Latviešu trimdas gleznotāja un dramaturga Raimonda Staprāna (1926–2026) personīgās un radošās dzīves gaitas jau īsi pēc Otrā pasaules kara beigām kļuva cieši saistītas ar ASV. Studijas Vašingtonas Universitātē Sietlā un Kalifornijas Universitātē Bērkli, to laikā un pēcāk sastaptie mākslas profesionāļi, kā arī Amerikas sadzīves iespaidi spilgti iekrāsojuši Staprāna pasaules uztveri. Tieši ASV veidojās Staprāna kā mākslinieka profesionālā identitāte un nostiprinājās viņa individuālais glezniecības rokraksts, kas attīstījās dialogā ar Amerikas laikmetīgās mākslas vidi.

Galerists Pīters Mendenhols (Peter Mendenhall) ar Raimondu Staprānu sadarbojās vairāk nekā 30 gadu garumā, profesionāli pārstāvot mākslinieku kā viņa aģents līdz pat mūža nogalei.
Tikšanās LNMM piedāvās iespēju paraudzīties uz Raimonda Staprāna radošo darbību ne tikai no muzeja, kuratora un skatītāja puses, bet arī caur galerista pieredzi – atklājot, kā tiek vērtēta mākslinieka individualitāte, veidotas ilgtermiņa institucionālās sadarbības un kā Staprāna glezniecība iekļaujas plašākā 20. un 21. gadsimta amerikāņu mākslas ainā. Norises laikā Mendenhols dalīsies iespaidos par Staprāna daiļrades uztveri un nozīmi ASV mākslas vidē, personīgajā pieredzē par draudzību un sadarbību ar mākslinieku.

Pasākuma valoda: angļu

  6. septembrī,
plkst. 13.00
Sarunas muzejā: Raimonds Staprāns. Klusuma arhitektūra

  16. janvārī
Tikšanās un pastaiga ekspozīcijā ar izstādes kuratori Dr. art. Elitu Ansoni, kura plašāk pastāstīs par Raimonda Staprāna (1926–2026) personību un daiļradi.
2025. gada pavasarī mākslas zinātniecei Elitai Ansonei bija iespēja Raimonda Staprāna darbnīcā Sanfrancisko atlasīt gleznas izstādei Latvijas Nacionālajā mākslas muzejā. 15 gleznas, kas Latvijā eksponētas pirmoreiz, atklāj, kā 70 gadu ilgajā radošajā mūžā mainījusies un pilnveidojusies mākslinieka vizuālā valoda.

Norises laikā Elita Ansone izgaismos Staprāna daiļrades – ne vien glezniecības, bet arī dramaturģijas – kolorītu, tā specifiku un saikni ar Latvijas un Amerikas laikmetīgās mākslas attīstības koptoni. Caur kuratores darbu vērojuma pietuvinājumu pārdomāsim: ko vēsta Staprāna klusums?
Pasākuma valoda: latviešu
Izglītības programma “Sarunas muzejā” ir tematisks pasākums – ekskursija-stāstījums-diskusija muzeja ekspozīcijā, kas piedāvā unikālu iespēju daudzpusīgāk un dziļāk iepazīt jaunākās izstādes un dažādus ar tām kontekstuāli saistītus jautājumus. Klausoties interesantā stāstījumā un iesaistoties diskusijā, ne vien apmeklētāji, bet arī sarunu īpašie viesi – mākslinieki, dizaineri, izstāžu kuratori, mākslas vēsturnieki, filozofi u.c. – sev un citiem atklāj daudz jauna par mākslas un kultūras vērtībām un aktualitātēm.

Mērķauditorija: jaunieši, pieaugušie, seniori. Aicināti visi interesenti!

Norises vieta: LNMM galvenā ēka / 4. stāva izstāžu zāles

Norises ilgums: 40–60 minūtes

Dalības maksa: ieejas biļete izstādē. Gada biļetes īpašniekiem ieeja ir bez maksas

Vietu skaits neierobežots

Iepriekšēja pieteikšanās nav nepieciešama

Papildu informācija: ekskursijas@lnmm.gov.lv, (+371) 67 324 461

* 25. septembrī
plkst. 17.30
Piektdienas vakara meistarklase: Ainavas dramaturģija
Raimonda Staprāna māksla attīstījās abstraktā ekspresionisma ziedu laikos. Taču, lai cik abstrakti Staprāns necentās gleznot, viņu arvien vilka pie figuratīviem ainaviskiem vai kluso dabu motīviem, un pie tiem arī mākslinieks palika, ierindojoties Kalifornijas Līča piekrastes glezniecības lokā.

Piektdienas vakara meistarklasē kopā ar muzejpedagoģi un mākslinieci Diānu Dimzu-Dimmi centīsimies pietuvoties Raimonda Staprāna pasaules skatījumam un tā atspulgam viņa glezniecībā. Ar īpašu fokusu uz pieklusinātajām, taču emocionāli nospriegotajām ainavām, kas brīžiem savā sakārtotībā teju vai vienādojamas ar klusajām dabām, pētīsim mākslinieka kolorītu, kompozicionālos paņēmienus un vērojuma formu. Pievēršoties sev svarīgu vietu attēlojumam, radīsim gleznieciskas “pastkartes” jeb laika gara un vietas atmosfēras sakausējumu Staprāna manierē.

   6. novembrī
plkst. 17.30
Piektdienas vakara meistarklase: Telpas dramaturģija
Ainavas un klusās dabas ir konsekventākie Raimonda Staprāna glezniecības motīvi. Tie nav konvencionāli dabas vai priekšmetu attēlojumi, bet gan rūpīgi konstruētas krāsu un telpas kompozīcijas. Kalifornijas piekrastes vizuālais tēls kļūst par ģeometrisku formu sistēmu, kurā galvenā nozīme ir gaismai, krāsai, horizontam un krāsu laukumu savstarpējām attiecībām. Mākslinieks neseko dabai – viņš to pakļauj savai idejai.

Piektdienas vakara meistarklasē kopā ar muzejpedagoģi un mākslinieci Baibu Spranci pētīsim Raimondam Staprānam būtisko telpas iestudējuma formu un dramaturģiju, kas brīžiem didaktiski nostāda pareizajās vietās priekšmetus, gaismu un krāsu. Strādāsim minimālistiski ar formu, ekspresīvi – ar saturu, gleznojot klusās dabas uzstādījumu Staprāna garā un procesā pārdomājot: kā likt priekšmetiem stāstīt stāstu?

Mērķauditorija: jaunieši, pieaugušie, seniori. Aicināti visi interesenti!

Norises valoda: latviešu

Norises vieta: LNMM galvenā ēka / 4. stāva izstāžu zāles, Nodarbību telpa
Norises ilgums: 90–120 minūtes

Dalības maksa: 20,00 EUR

Materiāli līdzņemšanai: visi materiāli tiks nodrošināti, taču vēlams sagatavot piemērotu apģērbu
Nepieciešama iepriekšēja pieteikšanās, aizpildot anketu

Papildu informācija: ekskursijas@lnmm.gov.lv, (+371) 67 324 461

* 16. oktobrī
plkst. 18.00
Raimonda Staprāna memuāru lasījumi: 

Dažas epizodes ar un bez ironijas
2026. gads ir latviešu trimdas gleznotāja un dramaturga Raimonda Staprāna (1926–2026) simtgades gads. Latvijā šo notikumu iezīmē vairāki pasākumi. Oktobrī uz ekrāniem gaidām Pētera Krilova dokumentālo spēlfilmu “Sarkanais šķūnis”. Reizē ar Raimonda Staprāna izstādes “Klusuma arhitektūra” atklāšanu LNMM augustā tika atvērti mākslinieka memuāri “46 epizodes ar un bez ironijas”, kas balstās autora personiskajās atmiņās, kuras sniedzas tālu pāri individuālajam, kļūstot par būtisku laika liecību nākamajām paaudzēm. Grāmatai ir izcila kultūrvēsturiska nozīme, jo tā aptver plašu un savstarpēji saistītu pieredzes loku – no starpkaru Rīgas kultūras un politiskās dzīves līdz bēgļu gaitām un radošajai profesionālajai izaugsmei trimdā un ASV.

Raimonda Staprāna jubilejas nedēļu muzejs atzīmē ar īpašu notikumu – mākslinieka memuāru lasījumiem. Aktieru izpildījumā būs iespēja dzirdēt laika gaitā piefiksētās pārdomas un atmiņas, tādējādi Staprāna glezniecisko vērojumu šķietamo “klusumu” aizpildot ar paša autora balsi.

Mērķauditorija: jaunieši, pieaugušie, seniori. Aicināti visi interesenti!

Norises valoda: latviešu

Norises vieta: LNMM galvenā ēka / 4. stāva izstāžu zāles

Norises ilgums: 60–90 minūtes

Dalības maksa: ieejas biļete izstādē. Gada biļetes īpašniekiem ieeja ir bez maksas

Vietu skaits neierobežots

Iepriekšēja pieteikšanās nav nepieciešama

Papildu informācija: ekskursijas@lnmm.gov.lv, (+371) 67 324 461

* 8. novembrī
plkst. 12.00
Atvērtā ekskursija: Raimonds Staprāns. Klusuma arhitektūra

(ar zīmju valodas tulkojumu)

Amerikāņu mākslas zinātnieks Pols Kārlstroms (Paul J. Karlstrom) Raimonda Staprāna glezniecības pieeju apzīmējis ar jēdzienu “abstraktais reālisms”. Izstādes kuratore Dr. art. Elita Ansone pauž: “Staprāna glezniecība ir intelektuāla vizuālā valoda, kas necenšas izskaidrot pasauli, bet ar precīziem vizuāliem līdzekļiem rada emocionāli un estētiski piesātinātu klusuma telpu. Tai piemīt neparasta vizuālā intensitāte un vienlaikus mierpilna, koncentrēta klātbūtne – īpašības, kas raksturo visu meistara daiļradi. Katra Staprāna glezna ir kā noslīpēts dimants, kas tapis ilgā, lēnā procesā.”

Pastaigā pa izstādi kopā ar mākslas vēsturnieci Elīzu Brici un zīmju valodas tulci Egiju Salacieti centīsimies vērot eksponētos darbus izteiktā palēninājumā, kas ir, iespējams, vienīgais patiesais veids, kā pietuvoties to saturam. Pārskatīsim Staprāna iedvesmas avotus no abstrakcijas līdz minimālismam un tiem piederīgos autorus, to starpā meklējot paši savas atbildes uz jautājumiem, ko mums, šķiet, uzdod mākslinieks, kurš pats vairījās “izskaidrot pasauli”.

Programma “Atvērtās ekskursijas: Atklāj mākslas pasauli” LNMM notiek katra mēneša otrajā svētdienā, sniedzot iespēju personām ar dzirdes traucējumiem izzināt gan Latvijas mākslas vēstures aizraujošākos stāstus un meistardarbus pastāvīgajās ekspozīcijās, gan šībrīža mākslas aktualitātes muzeja izstāžu zālēs. Līdztekus gida stāstījumam dalībnieki ir aicināti uzdot sev interesējošus jautājumus un iesaistīties savstarpējās sarunās, lai interaktīvā un iekļaujošā veidā atklātu mākslas daudzveidību.

Mērķauditorija: jaunieši, pieaugušie, seniori. Personas ar dzirdes traucējumiem

Pasākuma valoda: latviešu un latviešu zīmju valoda

Norises vieta: LNMM galvenā ēka / 4. stāva izstāžu zāles

Norises ilgums: 40–60 minūtes

Dalības maksa: ieejas biļete izstādē. Gada biļetes īpašniekiem ieeja ir bez maksas

Vietu skaits neierobežots

Iepriekšēja pieteikšanās nav nepieciešama

Papildu informācija: ekskursijas@lnmm.gov.lv, (+371) 67 324 461

* 27. novembrī
plkst. 18.30
Dziļās skatīšanās seanss: Klusuma arhitektūra

Raimonda Staprāna glezniecība ir enigmātiska. Tā izceļas ar stingri arhitektonisku kompozīciju un kolorītu, kas novests līdz kādai galējai sajūtai, kas piepildīta ar iekšējo spriegumu – no tā ir grūti novērsties, bet nevar tam piemeklēt arī precīzu tulkojumu.

Šajā novembra piektdienas vakarā muzejs piedāvā pieredzēt izstādi palēninājumā. Lietojot, visatpazīstamāk, Marka Rotko darbiem piemērojamo skatīšanās metodi, vērosim izstādes darbus pavisam lēni un apzināti, meditatīvā noskaņā iegremdējoties Staprāna lietotajā kolorītā un triepienā, to pārradītajās telpās, ainavās vai individuālos motīvos. Informācijas pārbagātības un straujās ikdienības laikmetā – ko nozīmē apstāties un patiesi vērot? To centīsimies noskaidrot, ielūkojoties Raimonda Staprāna klusajās pasaulēs, ļaujot tām acu priekšā izšķīst abstrakcijā un tad sakārtot sevi no jauna.

Par norises skaņu ainavu rūpēsies īpaši uzaicinātais mūziķis.
Mērķauditorija: jaunieši, pieaugušie, seniori. Aicināti visi interesenti!

Pasākuma valoda: latviešu

Norises vieta: LNMM galvenā ēka / 4. stāva izstāžu zāles

Norises ilgums: 40–60 minūtes

Dalības maksa: ieejas biļete izstādē. Gada biļetes īpašniekiem ieeja ir bez maksas

Vietu skaits neierobežots

Iepriekšēja pieteikšanās nav nepieciešama

Papildu informācija: ekskursijas@lnmm.gov.lv, (+371) 67 324 461

* 3. decembrī
plkst. 11.00
Senioru rīti muzejā: Raimonds Staprāns. Klusuma arhitektūra
Gleznotājs un dramaturgs Raimonds Staprāns (1926–2026) pieder tai latviešu tautas daļai, kuru Otrā pasaules kara noslēgumā padomju okupācijas tuvošanās piespieda doties trimdā. Viņam bija tikai astoņpadsmit gadi, tomēr saikne ar Latviju jau kļuvusi tik dziļa, ka tā nepārtrūka visu mūžu. Savās lugās Staprāns nemitīgi atgriezās pie Latvijas vēstures un cilvēka morālajām un politiskajām izvēlēm sarežģītu vēsturisku pārmaiņu laikā. Savukārt viņa glezniecība veidojās abstraktā ekspresionisma uzplaukuma gados Bērklijas intelektuālajā vidē Amerikas Savienotajās Valstīs un organiski iekļāvās amerikāņu mākslā – Kalifornijas līča figuratīvajā skolā.

Senioru rīta ietvaros kopā ar mākslinieci, muzejpedagoģi Baibu Spranci atklāsim Raimonda Staprāna dzīves gājumu, tajā būtiskākos pagriezienus un satikto mākslas profesionāļu nozīmi individuālā mākslinieciskā rokraksta attīstībā kā glezniecībā, tā dramaturģijā. Darbu vērojumu apvienojot ar to autora memuāru fragmentu lasījumu, iepazīsim mākslinieku no iespējami dažādām pusēm, tiecoties saprast, vai “klusuma arhitektūrā” atspīd vien Kalifornijas saule vai arī dzimtenes blāvā atmiņu gaisma.

Senioru rīti piedāvā interesentiem nesteidzīgā atmosfērā iedziļināties aktuālo izstāžu mākslas darbos un muzeja speciālista vadībā uzzināt gan par mākslinieku personību, gan sociālo fonu un mākslas kontekstu, kas ietekmējuši viņu daiļradi un izveidojuši attiecīgā autora rokrakstu.

Mērķauditorija: seniori. Norise pieejama cilvēkiem ar kustību traucējumiem

Pasākuma valoda: latviešu

Norises vieta: LNMM galvenā ēka / 4. stāva izstāžu zāles

Norises ilgums: 60 minūtes

Dalības maksa: ieejas biļete izstādē. Gada biļetes īpašniekiem ieeja ir bez maksas

Vietu skaits neierobežots

Iepriekšēja pieteikšanās nav nepieciešama

Papildu informācija: ekskursijas@lnmm.gov.lv, (+371) 67 324 461

INTERNETA RESURSI:

https://lnmm.gov.lv
FACEBOOK: Latvijas Nacionālais mākslas muzejs
X: @LNMM_muzejs
INSTAGRAM: @makslasmuzejs 

YOUTUBE: MĀKSLAS MUZEJI / LNMMvideos
#lnmm

#MansMuzejs

Latvijas Nacionālā mākslas muzeja galvenā ēka / Jaņa Rozentāla laukums 1, Rīga

DARBA LAIKS:

Otrdienās, trešdienās, ceturtdienās 10.00–18.00, kase 10.00–17.30

Piektdienās 10.00–20.00, kase 10.00–19.30

Sestdienās, svētdienās 10.00–17.00, kase 10.00–16.30

Pirmdienās slēgts

Muzejs ir slēgts oficiālajās svētku dienās: 1. janvārī, Lielajā Piektdienā, Lieldienās, Līgo un Jāņu dienās (23.–24. jūnijā), Ziemassvētkos (25.–26. decembrī), 31. decembrī.
BIĻEŠU CENAS:
NB! (ar šo biļeti ir iespējams apskatīt arī pastāvīgo ekspozīciju)

Pieaugušie:
7,00 EUR

Skolēni, studenti, pensionāri:
3,50 EUR

Ģimenes biļete (1–2 pieaugušie ar 1–4 bērniem vai viena daudzbērnu ģimene): 12,00–20,00 EUR

Gada biļetes īpašniekiem izstādes apskate bez maksas.

Apmeklētājiem grupā virs 10 personām (neieskaitot grupas vadītāju – pedagogu vai gidu), piemēro 20% atlaidi. Grupas vadītājam ieeja bez maksas.

Bezmaksas ieeja (uzrādot atbilstošu dokumentu): pirmsskolas vecuma bērniem; bāreņiem un bez vecāku gādības palikušiem bērniem; dienas aprūpes centra, krīzes centra un speciālo izglītības iestāžu audzēkņiem; bērniem, kas ievietoti sociālās rehabilitācijas centrā, un tos pavadošajām personām (viens pedagogs vai viena persona uz 10 bērniem vai audzēkņiem); personām līdz 18 gadu vecumam ar invaliditāti; personām ar I un II invaliditātes grupu; vienai personai, kas pavada personu līdz 18 gadu vecumam ar invaliditāti vai personu ar I invaliditātes grupu; surdotulkam, kas pavada personu ar I, II un III invaliditātes grupu; Latvijas mākslas skolu un mākslas profesionālās vidējās izglītības iestāžu izglītojamiem; Latvijas Mākslas akadēmijas pilna un nepilna laika studentiem; profesionālās vidējās izglītības iestāžu izglītojamiem vai augstskolu studentiem, kas apgūst vai studē vizuālo un lietišķo mākslu, dizainu, kultūras vēsturi, muzeoloģiju, kultūras mantojumu, arhitektūru, restaurāciju, izglītības vai studiju procesa ietvaros; Latvijas Mākslinieku savienības biedriem; Latvijas muzeju darbiniekiem; Starptautiskās muzeju padomes (ICOM) biedriem; Starptautiskās pieminekļu un ievērojamu vietu padomes (ICOMOS) biedriem; LNMM “Drauga kartes” īpašniekiem; muzeja programmu “Brīvprātīgo programma” un “Jauniešu klubs” dalībniekiem; plašsaziņas līdzekļu pārstāvjiem, kas atspoguļo norises muzejā; grupu (ne mazāk par 10 apmeklētājiem) vadītājam (gidam) vai pedagogam; Ukrainas civiliedzīvotājiem; muzeja rīkoto pasākumu apmeklētājiem ikgadējās starptautiskās akcijas “Eiropas Muzeju nakts” un Mūsdienu kultūras foruma “Baltā nakts” laikā, visiem apmeklētājiem pastāvīgās ekspozīcijas apskate katra mēneša pēdējā svētdienā un Starptautiskajā muzeju dienā – 18. maijā.

ATTĒLI MEDIJIEM PIELIKUMĀ (failus augstā izšķirtspējā lūgums pieprasīt atsevišķi)
1.-26.
Raimonda Staprāna simtgades izstādes “Klusuma arhitektūra” atklāšana Latvijas Nacionālajā mākslas muzejā 14.08.2026. Foto: Evija Trifanova
Preses materiālu sagatavoja:
Nataļja Sujunšalijeva

Latvijas Nacionālā mākslas muzeja

Preses centra vadītāja

T: (+371) 67 357 527

GSM: (+371) 26 593 495

E: pr.service@lnmm.gov.lv
I: https://lnmm.gov.lv
X: www.x.com/LNMM_muzejs

LNMM atklāta Raimonda Staprāna simtgades izstāde Klusuma arhitektūra

